นายกรัฐมนตรี พูดคุยกับคณะแพทย์จากโรงพยาบาลราชวิถี ผู้หาวิธีรักษาเชื้อไวรัสโคโรนาสายพันธุ์ใหม่ 2019
นายกรัฐมนตรี พูดคุยกับคณะแพทย์จากโรงพยาบาลราชวิถี ผู้หาวิธีรักษาเชื้อไวรัสโคโรนาสายพันธุ์ใหม่ 2019     พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้พูดคุยกับคณะแพทย์จากโรงพยาบาลราชวิถี ผู้หาวิธีรักษาเชื้อไวรัสโคโรนาสายพันธุ์ใหม่ 2019 ผ่านเพจไทยคู่ฟ้า ย้ำว่าเรื่องนี้เป็นเรื่องสำคัญต้องมีการพูดคุยในระดับอาเซียน ระดับรัฐมนตรีของไทยในการแก้ไขปัญหา ซึ่งในภูมิภาค ไทยได้เสนอแนวทางการปฏิบัติที่ดี และจากข่าวสารยังสบายใจได้ว่าประเทศไทยยังไม่มีผู้เสียชีวิต ซึ่งรัฐบาลได้ให้การสนับสนุนเรื่องต่าง ๆ อย่างเต็มที ส่วนเรื่องหน้ากากอนามัย ได้สั่งการให้กระทรวงพาณิชย์ ตรวจสอบโรงงานเร่งผลิตให้เพียงพอต่อความต้องการทั้งในประเทศและต่างประเทศ พร้อมขอให้ประชาชนเรียนรู้ไปด้วยกันเพื่อทำความเข้าใจอย่างถูกต้อง หากต้องการสอบถามข้อมูลเพิ่มเติมติดต่อได้ที่สายด่วน 1422 และอย่าหลงเชื่อหรือแชร์ข่าวปลอม พร้อมเชื่อมั่น หากมีการคัดกรองที่ดี จะสามารถยุติการแพร่ระบาดของโรค และนำไปสู่การแก้ไขปัญหาอย่างยั่งยืนได้ในอนาคต         ขณะที่ คณะแพทยจากโรงพยาบาลโรงพยาบาลราชวิถี กล่าวว่าจากความรุนแรงของโรค และตัวผู้ป่วยในประเทศไทยตอบโต้ในการแก้ปัญหาเรื่องนี้ได้อย่างรวดเร็ว พร้อมจัดอบรมแนวทางปฏิบัติป้องกันโรคอุบัติใหม่ให้กับแพทย์และพยาบาลก่อนหน้านี้ หลังจากองค์การอนามัยโลกเพิ่งประกาศให้โรคนี้เป็นปัญหาทางสาธารณสุขที่ฉุกเฉินในระดับนานาชาติ จึงนำเรื่องอบรมมาแล้วให้ผู้เขี่ยวชาญดูเพื่อปรับวิธีการรักษาใหม่ และได้ถ่ายทอดวีดีโอไปยังทุกโรงพยาบาลของกระทรวงสาธารณสุข เพื่อทำให้คนไทยได้รับแนวทางการดูแลที่เป็นมาตรฐานอย่างเท่าเทียมกัน ส่วนการป้องกันตัวเองใช้แนวทาง 3 อ. 2 ส. คือออกกำลังกาย กินอาหารครบ 5 หมู่ อารมณ์อย่าเครียด สุรายาเสพติดให้ห่างไกล นอกจากนี้ยังต้องกินร้อน ช้อนกลาง และใส่หน้ากากอนามัย  ทื้งนี้ประชาชนต้องสังเกตอาการ หาก มีไข้ ไอ หายใจ หอบเหนื่อยให้รีบไปโรงพยาบาล และขณะนี้ได้ตั้งคลีนิกไข้หวัดเพื่อให้บริการแบบวันสต๊อปเซอร์วิส  หากมีผู้เข้าข่ายสงสัยเป็นโรค จะดำเนินการรักษาตามขั้นตอนอย่างดีที่สุด